එංගලන්තය සමග ලබන මස ඇරැඹීමට නියමිත තරග දෙකකින් යුත් ටෙස්ට් තරගමාලාවේ දී එංගලන්ත පිලට සාර්ථකව මුහුණදීමේ අරමුණින් ජාතික කණ්ඩායමේ ක්‍රීඩකයන් හයදෙනකුට එංගලන්තයේ සසෙක්ස් ඇකඩමියේ සති දෙකක විශේෂ පුහුණුවක් ලබාදීමට කටයුතු යොදා ඇතැයි ජාතික තේරීම් කමිටු ප්‍රධානී නියෝජ්‍ය ඇමැති සනත් ජයසූරිය මහතා 'දිනමිණ'ට ප්‍රකාශ කළේය.ශ්‍රී ලංකාව හා එංගලන්තය අතර පළමු ටෙස්ට් තරගය ලබන මස 12වැනිදා ලෝඩ්ස් හී දී ආරම්භ වන අතර ඊට සති දෙකකට පෙර තරගමාලාවට එක්වන ක්‍රීඩකයන් 6කට එරට දේශගුණික තත්ත්වයට හා ක්‍රීඩා රටාවට හුරුවීම අරමුණු කර ගනිමින් මේ දෙසතියක විශේෂ පුහුණුව ලබා දීමට තීරණය කළ බව ජයසූරිය මහතා පැවැසීය.පසුගිය මාස කීපයක් තුල ශ්‍රී ලංකාව ටෙස්ට් ක්‍රීඩාවෙන් යම්කිසි ප්‍රගතියක් අත්කරගත් බවත්, එය තවදුරටත් වර්ධනයක කරගත යුතුබවත් කී ජයසූරිය මහතා ‍එංගලන්තයට එරෙහි ටෙස්ට් තරගමාලාවට ක්‍රීඩකයන් 18කගෙන් යුත් සංචිතයක් නම් කොට ඉන් ක්‍රීඩකයන් 6ක් මේ පුහුණුව සඳහා තෝරාගන්නා බව සඳහන් කළේය.සනත් ජයසූරිය මහතාගේ ප්‍රධානත්වයෙන් යුත් ජාතික තේරීම් කමිටුව ගත් මේ තීරණයට ශ්‍රී ලංකා ක්‍රිකට් විධායක කමිටුවේ අනුමැතිය ලැබී ඇති අතර ඉදිරි සතියේ දී තෝරාගනු ලබන ක්‍රීඩකයන් 6ක් පුහුණුව සඳහා එංගලන්තය බලා පිටත්වීමට නියමිතය.ලබන මස ඇරැඹෙන ටෙස්ට් තරගමාලාවේ පළමු තරගය ලෝඩ්ස් පිටියේ දිත්, දෙවැනි තරගය ජූනි 20වැනිදා හෙඩිංග්ලී හී දිත් පැවැත්වේ.